**ΠΑΝΕΛΛΑΔΙΚΗ ΣΥΣΚΕΨΗ ΤΟΥ ΠΑΜΕ 18-19/6/2022**

Θεοδώρα Δριμάλα, πρόεδρος Συλλόγου Εκπαιδευτικών Π.Ε. Βύρωνα – Καισαριανής – Παγκρατίου «ΡΟΖΑ ΙΜΒΡΙΩΤΗ.

**«Πείρα από τους αγώνες των εκπαιδευτικών, που ήταν νικηφόροι όταν οργανώθηκαν με το πλαίσιο και τη γραμμή πάλης του ταξικού κινήματος»**

Συναδέλφισσες, συνάδελφοι

**Χαιρετίζω τη σημερινή Σύσκεψή μας** και νιώθουμε πραγματικά χαρούμενοι που είμαστε ανάμεσά σας.

Είχα παρακολουθήσει και την 4η Πανελλαδική Σύσκεψη και πραγματικά με είχε εντυπωσιάσει και φυσικά βοηθήσει πάρα πολύ.

**Τα χρόνια που πέρασαν έγιναν σκληροί αγώνες** και ζήσαμε μεγάλες δυσκολίες και σημαντικές νίκες και στον κλάδο των εκπαιδευτικών.

Τα εκπαιδευτικά σωματεία που συμπορευόμαστε με το ΠΑΜΕ όλα αυτά τα χρόνια **συμμετείχαμε σε όλους τους μικρούς και μεγάλους αγώνες του ταξικού συνδικαλιστικού κινήματος κι αυτό μας έδωσε πείρα και δύναμη** να οργανώσουμε καλύτερα τον αγώνα μας.

**Με το ξεκίνημα της πανδημίας, τα δημόσια σχολεία βρέθηκαν απροετοίμαστα για να υποστηρίξουν εκπαιδευτικούς, γονείς και μαθητές** μέσα στις πρωτόγνωρες συνθήκες της εξ αποστάσεως εκπαίδευσης. **Κινητοποιηθήκαμε αμέσως και κάναμε την πρώτη παράσταση διαμαρτυρίας που έγινε μέσα στην πανδημία, στις 2/4/2020 στο Υπ. Παιδείας**, όπου καταθέσαμε 5.500 υπογραφές κάτω από ένα κείμενο με τα αιτήματά μας. Στραπατσάραμε τη λογική του όλα καλώς καμωμένα της κυβέρνησης και με αγώνες που συνεχίσαμε καταφέραμε να παρθούν ορισμένα μέτρα.

Αυτοί οι αγώνες αναπτύχθηκαν από τα εκπαιδευτικά μας σωματεία, ΣΥΛΛΟΓΟΥΣ Εκπαιδευτικών ΠΕ και ΕΛΜΕ, παρά και **ενάντια στη λογική του κυβερνητικού συνδικαλισμού που προχώρησε σε μακρόχρονο lockdown και** στη λογική ότι τώρα δεν κάνουμε αγώνες γιατί έχουμε πανδημία και θα «λογαριαστούμε μετά».

**Οργανώσαμε τον αγώνα μας και απαντήσαμε με 95% αποχή στις ηλεκτρονικές εκλογές**, που επιχείρησε να εφαρμόσει για πρώτη φορά στους εκπαιδευτικούς η κυβέρνηση πριν κι από τον ν. Χατζηδάκη στις εκλογές για την ανάδειξη υπηρεσιακών συμβουλίων το φθινόπωρο του 2020. **Δεν της δώσαμε τη χαρά να μας αναφέρει ως παράδειγμα** εφαρμογής των ηλεκτρονικών ψευδοεκλογών και **πάνω στη δική μας νίκη πάτησαν και άλλοι κλάδοι** στη συνέχεια.

**Δώσαμε μάχη για να μην μπουν κάμερες στη σχολική τάξη** και να μη γίνει το μάθημα ριάλιτι σόου και το πετύχαμε. **Δεν πέρασε η αύξηση του ωραρίου** των Νηπιαγωγών. **Οργανώσαμε τον αγώνα μας για να εφαρμοστεί ουσιαστικά η Δίχρονη Προσχολική Αγωγή με σύγχρονους όρους** και όχι με όρους υποβάθμισης, όπως έκαναν τελικά οι κυβερνήσεις ΣΥΡΙΖΑ και ΝΔ συνεπικουρούμενες από τη συντριπτική πλειοψηφία των Δημοτικών Αρχών, κι όπου έγιναν κάποια έργα ήταν χάρη στους αγώνες μας.

**Οργανώσαμε αγώνες για να καλυφθούν τα τεράστια κενά στα σχολεία με μόνιμους διορισμούς, όρος απαραίτητος για να αναπτυχθεί η παιδαγωγική σχέση εκπαιδευτικού μαθητών που θέλει χρόνο και πολλή δουλειά** και όσοι λίγοι και πολύ πίσω από τις ανάγκες έγιναν ήταν κάτω από αυτούς τους αγώνες.

**Με οργάνωση της πάλης ανά εκπαιδευτικό σωματείο και ανά σχολείο καταφέραμε με συμμετοχή πάνω από 95% στην Απεργία Αποχή να μην περάσει για άλλη μια φορά η αντιδραστική αξιολόγηση της σχολικής μονάδας.** Η πρωτοφανής συμμετοχή στην Απεργία των εκπαιδευτικών στις 11/10, που ξεπέρασε πανελλαδικά το 70% και σε πολλές περιοχές κινήθηκε πάνω και από το 80 με 85%, έδειξε τη δύναμη του αγώνα όταν αυτός κινείται σε σωστή γραμμή και στηρίζεται σε πλαίσιο πάλης που συσπειρώνει τον Κλάδο και όλους τους εργαζόμενους.

**Η γραμμή που ενώνει, συνάδελφοι, όλους αυτούς τους νικηφόρους αγώνες είναι η οργάνωση της πάλης ανά εκπαιδευτικό σωματείο και χώρο δουλειάς, με πλαίσιο πάλης που συσπειρώνει τους συναδέλφους και πάντα σε συμμαχία** με τους γονείς και τους άλλους εργαζόμενους. **Δε θα τα καταφέρναμε από μόνοι μας αν δεν είχαμε την αλληλεγγύη των εργατικών σωματείων,** δηλ τη δική σας στήριξη και αλληλεγγύη. **Την αλληλεγγύη αυτή έδειξαν και τα εκπαιδευτικά μας σωματεία στους αγωνιζόμενους εργαζόμενους** στην efood, στη ΛΑΡΚΟ, στην cosco και σε όλους τους κλάδους, που είχαν νικηφόρους αγώνες ενάντια στην αντιλαϊκή πολιτική. Αυτές οι νίκες τους μας έδωσαν περισσότερη δύναμη.

**Με τους αγώνες μας οι εκπαιδευτικοί αντιπαλεύουμε τις προωθούμενες αντιδραστικές αλλαγές στη δομή και το περιεχόμενο του σχολείου. Δεν είπαμε π.χ. ένα ξερό κλαδικό όχι στην αξιολόγηση,** αλλά αναδείξαμε ότι η αξιολόγηση των σχολείων είναι αναγκαίο εργαλείο για ΕΕ-κεφάλαιο και κυβερνήσεις τους, για να περάσουν την αντιλαϊκή αντιεκπαιδευτική πολιτική τους, για να περάσουν αυτές τις αλλαγές.

**Αυτές τις αλλαγές θα κληθούμε να αντιπαλέψουμε το επόμενο διάστημα.** **Το σχολείο που έχουμε απέχει σίγουρα πολύ από τις σύγχρονες μορφωτικές ανάγκες των παιδιών** μας γι’ αυτό και **παλεύουμε αταλάντευτά για ένα σχολείο που θα μορφώνει ολόπλευρα τα παιδιά μας και δε τα εξοντώνει αυτά και τις οικογένειές τους.** Αυτό **το σχολείο των σύγχρονων λαϊκών μορφωτικών αναγκών μπορούμε σήμερα να το έχουμε** από την άποψη ότι παράγεται τεράστιος πλούτος και έχουμε πολύ μεγάλη ανάπτυξη της επιστήμης και της τεχνολογίας. **Δεν το έχουμε όμως γιατί αυτά τα καρπώνονται μια χούφτα πλουτοκράτες** που διαθέτουν ό,τι παράγεται από τον ιδρώτα των εργαζομένων για να εξασφαλίσουν τα κέρδη των επιχειρήσεων, για τους ΝΑΤΟϊκούς εξοπλισμούς για να μακελεύουν τους λαούς, όπως γίνεται τώρα με τον ιμπεριαλιστικό Ρωσο-ΝΑΤΟϊκό πόλεμο στην Ουκρανία.

**Το σχολείο όμως που πάνε να φτιάξουν θα είναι πολύ πιο προσαρμοσμένο στις ανάγκες των επιχειρηματικών ομίλων,** θα είναι πολύ φθηνό για το αστικό κράτος, πολύ ακριβό για τις εργατικές λαϊκές οικογένειες και πολύ κερδοφόρο για τις επιχειρήσεις και προσαρμοσμένο στο να δίνει περισσότερες ληξιπρόθεσμες δεξιότητες και λιγότερη επιστημονική γνώση. **Έτσι θέλουν να φτιάξουν τον αυριανό στρατό των φτηνών εργαζόμενων,** για να εξασφαλίσουν τα κέρδη των επιχειρηματικών ομίλων. **Οι αλλαγές αυτές περνάμε μέσα και από τα νέα αναλυτικά προγράμματα που σιγά σιγά θα περάσουν στα νέα βιβλία** που ετοιμάζονται το διάστημα αυτό και μπορεί να έχουμε πολλαπλό βιβλίο για κάθε μάθημα αλλά τα παιδιά δε θα έχουνε σίγουρα ένα καλό βιβλίο που θα τους δίνει επιστημονική γνώμη, που θα τα μορφώνει.

**Αυτές οι αλλαγές προωθούνται παράλληλα με τα μεγάλα προβλήματα που διαχρονικά αντιμετωπίζουν τα δημόσια σχολεία και οι εκπαιδευτικοί.** Τα ταμεία των σχολικών επιτροπών είναι άδεια, οι υποδομές γερασμένες και συχνά πέφτουν σοβάδες μέσα στις σχολικές τάξεις, τα παιδιά στοιβάζονται σε 25άρια και 27άρια τμήματα σε ακατάλληλες αίθουσες και κοντέινερ, τα κενά είναι τεράστια σε εκπαιδευτικούς, ειδικό εκπαιδευτικό και βοηθητικό προσωπικό, ενώ ελαστική εργασία προσεγγίζει το 30% του κλάδου. Και φέτος ήταν πάνω από 50 χιλιάδες οι αναπληρωτές, με αυτούς τους συναδέλφους να διασχίζουν κάθε χρόνο τη χώρα από τον Έβρο ως την Κρήτη με μισθό 670-840 ευρώ με τα οποία πρέπει να καλύψουν ενοίκια των 400 και πλέον ευρώ και να κρατήσουν πολλές φορές δύο σπίτια, ένα για να μείνουν εκεί που θα προσληφθούν και ένα στον τόπο τους όπου αφήνουν πολλές φορές οικογένεια.

**Αλλά και με τις προσλήψεις αυτές των αναπληρωτών παραμένουν συνεχώς χιλιάδες κενά κάθε σχολική χρονιά και για να καλυφθούν τα πρωινά κενά κλείνουν ολοήμερα τμήματα**. Είναι λοιπόν κοροϊδία και πρόκληση να λέει η κυβέρνηση ότι θα φτιάξει ολοήμερα ως τις 6μμ! Δηλαδή χρόνια τώρα υπολειτουργούν τα τωρινά ολοήμερα που είναι ως τις 4μμ και ενίοτε κλείνουν και τώρα μιλάει για χρονική επέκταση της λειτουργίας τους; **Αλήθεια σε ποιες υποδομές** θα παραμείνουν αυτά τα παιδιά, που ήδη εξουθενώνονται παραμένοντας σε μια καρέκλα από τις 7 με 8 το πρωί ως τις 4; **Με ποιους διορισμούς θα καλυφθούν**, γιατί για παραπέρα επέκταση ωραρίου των εκπαιδευτικών ούτε να το συζητάει. **Κοροϊδεύει πραγματικά η κυβέρνηση, εκείνο που τη νοιάζει είναι να παρκάρονται τα παιδιά σε απαράδεκτες συνθήκες, για να είναι περισσότερο χρόνο στη διάθεση των επιχειρήσεων οι ελαστικά εργαζόμενοι γονείς και παράλληλα κλείνει το μάτι και στους χιλιάδες άνεργους εκπαιδευτικούς** για μια πρόσληψη με ελαστικούς όρους, ήδη κάνει προσλήψεις τριμηνιτών εκπαιδευτικών! **Δεν πρέπει να περάσει αυτή η κοροϊδία**, τα παιδιά μας έχουν δικαίωμα και να είναι και κοντά στους γονείς τους και να έχουν σύγχρονους όρους διαβίωσης και μόρφωσης. Αυτό είναι σήμερα το σύγχρονο, το αναγκαίο και μπορεί να γίνει. Δε συμβιβαζόμαστε με τα ψίχουλα και τη μισοζωή.

Συναδέλφισσες, συνάδελφοι

**Έχουμε δύσκολα μπροστά μας, η επίθεση ΕΕ-κεφαλαίου και αντιλαϊκών κυβερνήσεων είναι διαχρονική και θα ενταθεί.** Μας καλούν να πληρώσουμε τη νέα καπιταλιστική κρίση και τον Ρωσο-ΝΑΤΟϊκό ιμπεριαλιστικό πόλεμο στην Ουκρανία, είμαστε αντιμέτωποι με την ακρίβεια, την ενεργειακή φτώχεια.

**Όμως έχουμε και πείρα** και από τις δυσκολίες αλλά και από τους νικηφόρους αγώνες μας το διάστημα αυτό, από το μεγάλο όπλο της αλληλεγγύης, έχουμε το δίκιο με το μέρος μας και πίστη ότι μπορούμε και θα τα καταφέρουμε, συσπειρωμένοι στα σωματεία μας και όχι μόνο, να ανοίξουμε τον επιτακτικά πλέον αναγκαίο δρόμο για ριζικές αλλαγές στην οικονομία και την κοινωνία, να φτιάξουμε έναν κόσμο για μας και τα παιδιά μας στο μπόι των ονείρων μας και των μεγάλων δυνατοτήτων της εποχής μας.

**Οι εκλογές στα εκπαιδευτικά σωματεία για αντιπροσώπους σε ΔΟΕ και ΟΛΜΕ φέρνουν ελπιδοφόρα αποτελέσματα.** Οι δυνάμεις του κυβερνητικού συνδικαλισμού όλων των αποχρώσεων συρρικνώνονται σημαντικά και ενισχύεται η ταξική γραμμή πάλης, περισσότερα εκπαιδευτικά σωματεία θα μπουν στις γραμμές του ταξικού συνδικαλιστικού κινήματος.

**Είμαστε λοιπόν αισιόδοξοι, συνεχίζουμε πιο δυνατά. Καλούς μας αγώνες!**